KLASA:P-384/23

URBROJ:711-02-01/03-2024-05

Zagreb, 21. lipnja 2024.

 **Povjerenstvo za odlučivanje o sukobu interesa** (u daljnjem tekstu: Povjerenstvo), OIB: 60383416394, u sastavu Ines Pavlačić, kao zamjenice predsjednice Povjerenstva, Nike Nodilo Lakoš, Igora Lukača i Ane Poljak kao članova Povjerenstva, na temelju članka 32. stavka 1. podstavka 3., članka 44. stavka 2. i članka 48. stavka 1. Zakona o sprječavanju sukoba interesa („Narodne novine“, broj 143/21. i 36/24., u daljnjem tekstu: ZSSI), **u predmetu obveznika Joška Gnječa, OIB:** **……………..**, **člana uprave trgovačkog društva RADIO POSTAJA PLOČE d.o.o. radio za difuzne djelatnosti, (u daljnjem tekstu RADIO POSTAJA PLOČE d.o.o.) do 8. srpnja 2023.,** pokrenutom po službenoj dužnosti, na 54. sjednici održanoj 21. lipnja 2024., donosi sljedeću

**ODLUKU**

**I. Propustom podnošenja imovinske kartice Povjerenstvu do 31. siječnja 2023. za 2022. godinu obveznik Joško Gnječ, član uprave trgovačkog društva RADIO POSTAJA PLOČE do 8. srpnja 2023., počinio je povredu članka 10. stavka 4. ZSSI-a.**

**II. Za povredu ZSSI-a, opisanu pod točkom I. ove izreke, obvezniku se izriče novčana kazna u iznosu od 800,00 eura.**

**III. Nalaže se obvezniku Jošku Gnječu da u roku od 15 dana od zaprimanja ove Odluke uplati novčanu sankciju iz točke II. ove izreke u ukupnom iznosu na račun prihoda Državnog proračuna Republike Hrvatske br.: HR1210010051863000160, model: HR68, poziv na broj: 6190-……………………-38423.**

**IV. Ako obveznik novčanu sankciju iz točke II. ove izreke ne plati u roku od 15 dana od dana dostave ove Odluke, ista se može izvršiti obustavom isplate dijela neto mjesečne plaće ili obustavom na svim primanjima, koja ne može trajati dulje od dvanaest mjeseci, a iznos obuhvaćen obustavom ne smije prelaziti jednu polovinu neto mjesečne plaće obveznice. Izvršnu odluku Povjerenstvo će radi provedbe dostaviti službi koja obavlja obračun plaće obveznika.**

**V. Kad novčana sankcija nije u cijelosti ili djelomično plaćena kako je određeno ovom Odlukom, naplata će se prisilno izvršiti na imovini obveznika putem ovlaštene institucije sukladno odredbama posebnog zakona kojim se uređuje postupak prisilne naplate.**

**VI. Ova Odluka objavit će se na mrežnim stranicama Povjerenstva nakon uredne dostave obvezniku.**

Obrazloženje

Povjerenstvo je uvidom u Registar imovinskih kartica utvrdilo da obveznik Joško Gnječ, član uprave trgovačkog društva RADIO POSTAJA PLOČE do 8. srpnja 2023., nije podnio imovinsku karticu povodom godišnje obveze podnošenja do 31. siječnja 2023. za 2022. godinu, slijedom čega je u odnosu na navedenog obveznika otvoren predmet broj: Pp-384/23 zbog moguće povrede odredbi ZSSI-a o imovinskoj kartici.

Uvidom u Registar obveznika koji Povjerenstvo ustrojava i vodi, utvrđeno je da je obveznik Joško Gnječ dužnost člana uprave trgovačkog društva RADIO POSTAJA PLOČE d.o.o., obnašao od 25. prosinca 2021. do 8. srpnja 2023., slijedom čega je sukladno članku 3. stavku 1. točki 40. ZSSI-a te dužan postupati po odredbama navedenog Zakona.

U tijeku postupka izvršen je uvid u službenu bilješku od 23. studenog 2023., Registar obveznika te Registar imovinskih kartica.

Povjerenstvo je Odlukom od 31. siječnja 2024. u odnosu na obveznika Joška Gnječa, člana uprave trgovačkog društva RADIO POSTAJA PLOČE d.o.o. do 8. srpnja 2023., utvrdilo postojanje pretpostavki za pokretanje postupka vezano za moguću povredu odredbe članka 10. stavka 4. ZSSI-a koja proizlazi iz propusta podnošenja imovinske kartice Povjerenstvu do 31. siječnja 2023. za 2022. godinu, što je Povjerenstvo utvrdilo uvidom u Registar imovinskih kartica.

Sukladno odredbi članka 42. stavka 1. ZSSI-a, a u svezi s člankom 14. stavkom 1. ZSSI-a, Povjerenstvo je 31. siječnja 2024. obvezniku uputilo obavijest KLASA: P-384/23, URBROJ: 711-02-01/03-2024-03 o postojanju pretpostavki za pokretanje postupka, kao i o činjeničnim utvrđenjima, te je istim dopisom od obveznika zatražilo očitovanje.

Obveznik je navedenu Obavijest Povjerenstva zaprimio 15. veljače 2024. te se na istu nije očitovao.

Uvidom u Registar imovinskih kartica Povjerenstvo je utvrdilo da obveznik nije podnio imovinsku karticu za 2022. do 31. siječnja 2023., niti je ista podnesena do dana donošenja ove odluke.

Člankom 10. stavkom 1. ZSSI-a propisano je da su obveznici dužni, bez obzira na to obnašaju li dužnost profesionalno, podnijeti Povjerenstvu imovinsku karticu koja sadrži podatke propisane tim Zakonom.

Člankom 10. stavkom 4. ZSSI-a propisano je da su obveznici dužni jednom godišnje podnositi imovinske kartice Povjerenstvu do 31. siječnja tekuće godine za prethodnu godinu.

Člankom 10. stavkom 5. ZSSI-a propisano je da se imovinska kartica iz stavka 4. toga članka podnosi uvijek sa stanjem na zadnji dan prethodne godine.

Člankom 14. stavkom 1. ZSSI-a propisano je da ako obveznik ne ispuni obvezu podnošenja imovinske kartice iz članaka 10. i 11. te članka 12. stavka 3. toga Zakona, Povjerenstvo će pokrenuti postupak protiv obveznika zbog povrede odredbi o podnošenju imovinske kartice.

Stavkom 2. istoga članka ZSSI-a propisano je da će iznimno od stavka 1. toga članka, Povjerenstvo obveznika podnošenja imovinske kartice koji prvi put podnosi imovinsku karticu povodom prvog stupanja na dužnost, prije pokretanja postupka iz stavka 1. toga članka, pisanim putem pozvati da ispuni imovinsku karticu u roku koji ne može biti kraći od osam dana niti duži od 15 dana od dana zaprimanja pisane obavijesti. Iznimka propisana navedenom odredbom ZSSI-a nije primjenjiva u konkretnom slučaju budući da se ne radi o obvezniku koji prvi put podnosi imovinsku karticu povodom prvog stupanja na dužnost.

Nastavno na sve ranije navedeno, Povjerenstvo je utvrdilo da je Joško Gnječ propustio podnijeti imovinsku karticu Povjerenstvu do 31. siječnja 2023. godine za 2022. godinu sa stanjem na zadnji dan 2022. godine, a kojim propustom je povrijedio odredbu članka 10. stavka 4. ZSSI-a.

Također, Povjerenstvo ukazuje da je Odlukom Broj: 711-I-1326-P-512-22/23-06-24 od 2. lipnja 2023. utvrdilo da je obveznik Joško Gnječ, propustom da po pisanom nalogu Povjerenstva, u roku koji je protekao 16. kolovoza 2022., podnese pravilno i potpuno ispunjeni obrazac izvješća o imovinskom stanju obveznika povodom stupanja na dužnost člana uprave trgovačkog društva RADIO POSTAJA PLOČE d.o.o, počinio povredu članka 10. stavka 2. ZSSI-a, za koju povredu mu je izrečena novčana kazna u iznosu od 663,61 eura.

Člankom 48. stavkom 1. točkom 2. ZSSI-a propisano je da se za povredu odredbi toga Zakona, između ostalog i članka 10. (obveza podnošenja imovinske kartice) obveznicima može, uzimajući u obzir načelo razmjernosti, izreći novčana sankcija.

Člankom 50. stavkom 1. ZSSI-a propisano je da ako kazna nije plaćena u roku od 15 dana, ista se može izvršiti obustavom dijela neto mjesečne plaće ili obustavom na svim primanjima, a ista se može izvršiti i na imovini obveznika. Također, propisano je da Povjerenstvo kaznu izriče u iznosu od 530,89 eura/4.000,00 kuna do 5308,91 eura/40.000,00 kuna vodeći računa o težini i posljedicama povrede zakona. Stavkom 2. istog članka određeno je izvršenje novčane sankcije obustavom isplate dijela neto mjesečne plaće ili obustavom na svim primanjima ne može trajati dulje od dvanaest mjeseci, a iznos obuhvaćen obustavom ne smije prelaziti jednu polovinu neto mjesečne plaće obveznika.

Prilikom donošenja odluke o visini sankcije obustave isplate dijela neto mjesečne plaće, Povjerenstvo je cijenilo činjenicu da je podnošenje izvješća o imovinskom stanju dužnosnika jedna od osnovnih obveza dužnosnika u smislu ZSSI-a te učinkovit instrument sprječavanja sukoba interesa i prevencije korupcije. Javnošću i objavom podataka iz podnesenih izvješća o imovinskom stanju dužnosnika ostvaruju se osnovni ciljevi donošenja ZSSI-a, kao što su jačanje integriteta, objektivnosti, nepristranosti i transparentnosti u obnašanju javnih dužnosti a osobito jačanje povjerenja građana u tijela javne vlasti.

 Povjerenstvo je stoga uz navedeno, prilikom odmjeravanja visine sankcije, kod dužnosnika otegotnim utvrdilo činjenicu da su dužnosniku već i ranije izrečene sankcije od strane Povjerenstva, što ukazuje na namjerno izbjegavanje zakonskih obveza, te na ustrajnost u kršenju izričito propisanih obveza, kao i da godišnju imovinsku karticu za 2022. nije podnio do dana donošenja ove odluke. Cijeneći navedene okolnosti, Povjerenstvo smatra da je za opisanu povredu primjerena sankcija iz članka 50. stavka 1. podstavka 2. ZSSI-a, novčana sankcija u iznosu od 800,00 eura.

Ujedno se ukazuje obvezniku da je i dalje dužan u zakonom predviđenim rokovima Povjerenstvu podnositi imovinske kartice.

Slijedom navedenog, Povjerenstvo je donijelo odluku kako je navedeno u izreci.

ZAMJENICA PREDSJEDNICE POVJERENSTVA

Ines Pavlačić, dipl. iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se Visokom upravnom sudu Republike Hrvatske u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Obveznik Joško Gnječ, osobnom dostavom

2. Objava na mrežnim stranicama Povjerenstva nakon uredne dostave obvezniku

2. Pismohrana